Dokle se stiglo sa AIDS-om - 2003-12-01
Globalna epidemija AIDS-a ne pokazuje nikakve znake slabljenja.
U izvještaju koji su Ujedinjeni Narodi objavili 25. novembra navodi se da je u 2003. godini novih 5 miliona ljudi inficirano HIV-om, virusom koji uzrokuje AIDS. Tri miliona oboljelih je umrlo ove godine. Još oko 40 miliona ljudi živi sa HIV-om ili AIDS-om, navodi se u izvještaju. Otkad je ova epidemija izbila ranih 80-tih godina prošlog vijeka, u svijetu je od AIDS-a umrlo više od 20 miliona ljudi. Epidemija je najteža u južnoj Africi, gdje je inficiran svaki peti odrasli stanovnik. U najvećem broju slučajeva HIV iAIDS se prenosi seksualnim kontaktom. Ova se bolest, medjutim, širi sa majke na bebu i putem nekih medicinskih procedura. Povrh svega, korisnici droga prenose HIV i AIDS upotrebom inficiranih igala. Sjedinjene Države su posvećene saradnji sa vladama, UN-om i drugim medjunarodnim organizacijama, te ne-vladinim organizacijama kako bi se spasili ljudski životi, prevencijom novih infekcija, medicinskim tretmanom onih koji već imaju infekciju HIV-om ili AIDS-om, te brigom i za druge, posredno pogodjene tom bolešću, uključujući i siročad. Doktor Peter Piot iz UN-a kaže da svijet sada više i odgovornije reagira na AIDS, kroz pojedinačne inicijative poput Hitnog Plana za borbu protiv AIDS-a, koju je lansirala američka vlada. Predsjednik Bush je od američkog Kongresa zatražio da u narednih 5 godina izdvoji 15 milijardi dolara za taj plan. On kaže da Sjedinjene Države imaju dužnost da se suprotstave toj teškoj javnoj zdravstvenoj krizi. BUSH: Od januara 2001. godine, Amerika je budžetska sredstva za borbu protiv AIDS-a u inostranstvu - povećala za gotovo 100 procenata. Svjetskom Fondu za borbu protiv AIDS-a i drugih zaraznih bolesti mi smo već obećali više nego milijardu i po dolara. To je daleko najviše što je i jedna zemlja dala do sada u te svrhe. Kad vidimo tolike ljudske patnje, patnje koje je moguće spriječiti, kaže predsjednik Bush, kad vidimo tu kugu koja za sobom ostavlja grobove i siročad - mi moramo nešto učiniti.